钦定古今图书集成/理学汇编/学行典/第105卷 > 易经 > 《系辞下》
## 钦定古今图书集成/理学汇编/学行典/第105卷 > 易经 > 《系辞下》

《易》曰：“憧憧往来。朋从尔思。”子曰。天下何思何虑。天下
同归而殊涂。一致而百虑。天下何思何虑。

〈本义〉此引《咸》九四爻辞而释之，言理本无二，而殊涂百虑，莫非自然，何以思虑为哉！必思而从，则所从者亦狭矣。〈大全〉柴氏中行曰：言天地万物，皆本于天理之自然，人当弃私欲而循天理也。所谓“理”，夫子之“一贯”，子思之诚，曾子之“守约”是也。“同归而殊涂”，天下无二理也，“一致而百虑”，天下无二心也，“致”，谓极致。明其所同归，极其所一致，则天下虽涂殊虑，百无不应者，何以思虑为哉。

“日往则月来，月往则日来”，日月相推而明生焉。“寒往
则暑来，暑往则寒来”，寒暑相推而岁成焉。“往者屈也，
来者信也”，屈信相感而利生焉。

〈本义〉言往来屈信，皆感应自然之常理，加憧憧焉则入于私矣，所以必思而后有从也。

“尺蠖之屈”，以求信也。“龙蛇之蛰”，以存身也。“精义入神”，
以致用也。“利用安身”，以崇德也。

〈本义〉因言屈信往来之理，而又推以言学，亦有自然之机也。“精研其义，至于入神”，屈之至也；然乃所以为出而致用之本。利其施用，无适不安，信之极也；然乃所以为入而崇德之资。内外交相养，互相发也。